b'\n_START_ARTICLE_\nKeitti\xc3\xb6\n_START_PARAGRAPH_\nKeitti\xc3\xb6 on ruoan valmistukseen tarkoitettu huone tai tila. Nykyaikaisen asunnon keitti\xc3\xb6ss\xc3\xa4 on j\xc3\xa4\xc3\xa4kaappi, liesi, mikroaaltouuni, liesituuletin ja juokseva kuuma- ja kylm\xc3\xa4vesi astioiden pesua ja ruokien puhdistusta varten. Lis\xc3\xa4ksi yleisi\xc3\xa4 varusteita keitti\xc3\xb6iss\xc3\xa4 ovat astianpesukone, pakastin sek\xc3\xa4 erilaiset pienkoneet kuten tehosekoitin. Keitti\xc3\xb6ss\xc3\xa4 on my\xc3\xb6s kaapistoja ruokailuv\xc3\xa4lineiden ja astioiden s\xc3\xa4ilytyst\xc3\xa4 ja kuivausta varten. My\xc3\xb6s leivinuuni on mahdollinen.\n_START_SECTION_\nKeitti\xc3\xb6tyypit\n_START_PARAGRAPH_\nKeitti\xc3\xb6it\xc3\xa4 on monenlaisia. Pienimpiin ei mahdu ruokap\xc3\xb6yt\xc3\xa4\xc3\xa4, jolloin tarvitaan erillinen ruokailutila. Ruokailutilana saattaa olla olohuone tai erillinen ruokasali. Jos keitti\xc3\xb6\xc3\xb6n ei mahdu p\xc3\xb6yt\xc3\xa4\xc3\xa4, puhutaan keittokomerosta. Pienimmill\xc3\xa4\xc3\xa4n keitti\xc3\xb6n toiminnot tapahtuvat keittotilassa, joka yleens\xc3\xa4 on samassa huonetilassa kuin jokin asuinhuoneista._NEWLINE_Isoissa keitti\xc3\xb6iss\xc3\xa4 liesi ty\xc3\xb6p\xc3\xb6ytineen saattaa sijaita keskell\xc3\xa4 huonetta saarekkeena._NEWLINE_Baarikeitti\xc3\xb6n toisella sein\xc3\xa4ll\xc3\xa4 on yl\xc3\xa4- ja alakaapiston v\xc3\xa4liss\xc3\xa4 avoin tai avattava tila, josta on yhteys ruokailutilaan tai olohuoneeseen. Avattua tilaa voidaan k\xc3\xa4ytt\xc3\xa4\xc3\xa4 itse ruokailuun, jolloin keitti\xc3\xb6n tuolit saattavat olla pitk\xc3\xa4jalkaisia baarituoleja._NEWLINE_Tupakeitti\xc3\xb6ss\xc3\xa4 keitti\xc3\xb6 ja olohuone sijaitsevat samassa huonetilassa, ilman erottavaa sein\xc3\xa4\xc3\xa4 tai kaapistoa._NEWLINE_Toisinaan omakotitaloissa rakennetaan keitti\xc3\xb6n v\xc3\xa4litt\xc3\xb6m\xc3\xa4\xc3\xa4n l\xc3\xa4heisyyteen ulko-ovi helpottamaan kulkua pihalle. T\xc3\xa4ll\xc3\xb6in ei tarvitse kiert\xc3\xa4\xc3\xa4 koko taloa hakeakseen marjoja, vihanneksia ja yrttej\xc3\xa4 kasvimaalta, tai tarjotakseen ruokaa pihan puolella, patiolla tai terassilla. _NEWLINE_Apukeitti\xc3\xb6 ei ole keitti\xc3\xb6 vaan pikemminkin kodinhoitohuone.\n_START_SECTION_\nKeitti\xc3\xb6n suunnittelu\n_START_PARAGRAPH_\nKeitti\xc3\xb6 tulisi suunnitella siten, ett\xc3\xa4 liesi, vesipiste ja j\xc3\xa4\xc3\xa4kaappi muodostavat kolmion jossa yhden sivun pituus on sama, ja korkeintaan nelj\xc3\xa4 askelta. Suunnittelussa kannattaa huomioida my\xc3\xb6s riitt\xc3\xa4v\xc3\xa4 kaappim\xc3\xa4\xc3\xa4r\xc3\xa4, jotta kaikille ruokailuv\xc3\xa4lineille on oma paikkansa. Kylm\xc3\xa4laitteita ja uunia tai liett\xc3\xa4 ei ole suositeltavaa sijoittaa l\xc3\xa4hekk\xc3\xa4in. Keitti\xc3\xb6kaappien v\xc3\xa4litila on yleens\xc3\xa4 noin 45\xe2\x80\x9355\xc2\xa0cm, vanhemmissa keitt\xc3\xb6iss\xc3\xa4 jopa alle 40\xc2\xa0cm. Keitti\xc3\xb6n materiaaleiksi kannattaa valita helppohoitoisia ja helposti puhtaana pidett\xc3\xa4vi\xc3\xa4 materiaaleja. _NEWLINE_Nyky\xc3\xa4\xc3\xa4n keitti\xc3\xb6iss\xc3\xa4 k\xc3\xa4ytet\xc3\xa4\xc3\xa4n usein paljon laatikostoja, jotka ovat helppok\xc3\xa4ytt\xc3\xb6isi\xc3\xa4 ja parantavat kaappien hy\xc3\xb6tyastetta. My\xc3\xb6s nurkkamekanismien k\xc3\xa4ytt\xc3\xa4minen on j\xc3\xa4rkev\xc3\xa4\xc3\xa4. Keitti\xc3\xb6valmistajilla l\xc3\xb6ytyy useita erilaisia kaappien k\xc3\xa4ytt\xc3\xb6\xc3\xa4 helpottavia mekanismeja.\n_START_SECTION_\nModernin keitti\xc3\xb6n historiaa\n_START_PARAGRAPH_\nNykyaikaisen keitti\xc3\xb6suunnittelun l\xc3\xa4ht\xc3\xb6kohtana pidet\xc3\xa4\xc3\xa4n Frankfurtin keitti\xc3\xb6t\xc3\xa4, joka suunniteltiin Saksassa 1920-luvulla ty\xc3\xb6ss\xc3\xa4k\xc3\xa4yv\xc3\xa4n perheenem\xc3\xa4nn\xc3\xa4n kotiaskareiden helpottamiseksi ja tehokkaan asuntotuotannon edist\xc3\xa4miseksi. Sen edelt\xc3\xa4j\xc3\xa4n\xc3\xa4, v\xc3\xa4livaiheena irtokalusteista ja avohyllyist\xc3\xa4 muodostuvan keitti\xc3\xb6n ja kiintokalustekeitti\xc3\xb6n v\xc3\xa4lill\xc3\xa4 voidaan pit\xc3\xa4\xc3\xa4 Suomessakin yleist\xc3\xa4 vapaasti seisovaa, korkeaa astiakaappia, jonka ala- ja yl\xc3\xa4kaappien v\xc3\xa4liin j\xc3\xa4\xc3\xa4 ty\xc3\xb6taso ja noin 30 cm korkea v\xc3\xa4litila. Yhdysvalloissa t\xc3\xa4m\xc3\xa4n kaappityypin kehitti indianalainen The Hoosier Manufacturing Co. perinteisen leipurinkaapin pohjalta, ja se tuli tunnetuksi nimell\xc3\xa4 \xe2\x80\x9dHoosier cabinet\xe2\x80\x9d._NEWLINE_Frankfurtin keitti\xc3\xb6koulukunnan rinnalla my\xc3\xb6s m\xc3\xbcnchenil\xc3\xa4iset arkkitehdit suunnittelivat 1920-luvulla sosiaalista asuntorakentamista, mutta piirsiv\xc3\xa4t keitti\xc3\xb6t isommiksi ja lasisein\xc3\xa4ll\xc3\xa4 yhteyteen olohuoneen kanssa. N\xc3\xa4in perheenem\xc3\xa4nt\xc3\xa4 saattoi keitti\xc3\xb6t\xc3\xb6it\xc3\xa4 tehdess\xc3\xa4\xc3\xa4n olla jatkuvassa yhteydess\xc3\xa4 muun perheen kanssa._NEWLINE_Vuonna 1930 Frankfurtin keitti\xc3\xb6 esiteltiin n\xc3\xa4yttelyss\xc3\xa4 Tukholmassa. T\xc3\xa4st\xc3\xa4 alkoi kehitty\xc3\xa4 ruotsalainen keitti\xc3\xb6standardi, ja toisen maailmansodan j\xc3\xa4lkeen Frankfurtin keitti\xc3\xb6 ik\xc3\xa4\xc3\xa4n kuin lanseerattiin uudelleen Saksassa nimell\xc3\xa4 \xe2\x80\x9druotsalainen keitti\xc3\xb6\xe2\x80\x9d. Standardimitoin toteutettavasta kiintokalustekeitti\xc3\xb6st\xc3\xa4 tuli 1900-luvun loppuvuosikymmenten mittaan kotikeitti\xc3\xb6suunnittelun perusratkaisu kaikkialla maailmassa.'